Pernille Skipper (EL), 2012-05-25:
Tak for det.
For det første afgrænser vi embedsperioden for Folketingets ombudsmand, så ombudsmanden ikke kan sidde mere end 10 år.
Det har været et stort ønske fra Enhedslistens side i lang tid, at man afgrænser perioden, så vi sikrer, at ombudsmanden ikke blot er uafhængig, men også fremstår uafhængig.
Det andet element drejer sig om oprettelsen af et egentligt børnekontor under Folketingets Ombudsmand.
Der vil jeg sige det sådan, at det er bedre end ingenting.
Det synes vi er rigtig positivt.
Men det er ikke nogen hemmelighed, at Enhedslisten har mange flere ønsker til, hvordan man kunne styrke børns rettigheder og retssikkerhed.
Den ene del af det er selvfølgelig, at vi ønsker en egentlig børneombudsmand, som samler både rådgivning og fortalervirksomhed og klagebehandling under samme tag, så systemet bliver let gennemskueligt for børn, så let gennemskueligt som overhovedet muligt.
Og det er også det, vi ser i andre nordiske lande, det er det, FN's Børnekomité anbefalede at gøre, og det er også det, som både Børnerådet, Børns Vilkår, Red Barnet og Børnesagens Fællesråd har anbefalet i deres høringssvar.
Derudover er det også Enhedslistens ønske, at man fremadrettet etablerer individuel klageadgang til FN's Børnekomité, for så vidt angår Børnekommissionen, så børn vil have mulighed for ikke kun at klage over brud på deres rettigheder i Danmark, men også vil kunne klage til den internationale myndighed, fuldstændig ligesom det er muligt at klage over brud på menneskerettigheder til Den Europæiske Menneskerettighedsdomstol.
Det synes vi også børn bør have adgang til.
Samtidig ønsker vi også, at man inkorporerer børnekonventionen i dansk ret.
Børnekonventionen er en konvention, som kun forpligter Danmark som land, men altså ikke gælder som direkte lovgivning i Danmark, og det betyder, at børnene ikke kan gå ind og støtte ret på den lovgivning.
Der vil vi rigtig gerne have, at rettighederne bliver direkte gældende i Danmark, sådan at hvis børnene skulle komme i klemme, er det ikke kun dansk ret, som den ligger i dag, men også konventionen, der gælder.
Det vil også betyde, at Ombudsmanden ikke kun vil skulle underrette Folketinget og en minister i de tilfælde, hvor konventionen ikke bliver overholdt, men kan udtale sin kritik direkte.
Det er selvfølgelig positivt, at Ombudsmanden med det her lovforslag får til opgave at overvåge implementeringen af børns rettigheder, og at Ombudsmanden bliver forpligtet til at gøre opmærksom på problemer med lovgivningens forenelighed med de internationale forpligtelser.
Men den adgang vil altså blive styrket, hvis konventionen dannede et egentlig retsgrundlag i Danmark og børn også havde en direkte klageadgang til en international myndighed.
Så der er sluttelig absolut ikke nogen tvivl om, at Enhedslisten støtter det her forslag, men der er heller nogen tvivl om, at vi fortsat vil kæmpe for, at børns rettigheder styrkes endnu mere, end tilfældet er i dag, også når det her lovforslag er vedtaget.
Derfor vil vi også foreslå i forbindelse med det her lovforslag, som også flere høringsparter har foreslået, at man indfører en egentlig frist for evaluering af ordningen, sådan så man får en lejlighed til at revurdere tilgængeligheden til det nye børneombudsmandskontor og de øvrige elementer, som jeg også har påpeget i dag, altså revurdere, om man kan gøre mere.